Musi vho swika mugumoni wa mutalo ...

Mudzimu u vha ṋekedza vhutshilo

U shumiseswa ha zwikambi na zwidzidzivhadzi a si zwiswa. Bivhili kanzhi i amba nga ha masiandoitwa a u nwesa zwikambi zwine zwa shuma u fana na u shumisesa zwidzidzivhadzi.

Muthu ó kambiwa u nyefula na zwikhethwa;

halwa vhu a zhambisa;

u tshi vho pepeleka nga waini wo no vha tsilu.

MIRERO 20:1

U shumisesa zwidzidzivhadzi zwi livhisa kha vhuḓifari vhu shonisaho

Mafhungo a Loto ndi tsumbo yavhuḓi ya uri u nwesa zwikambi zwi pwasha mikhwa na u vhanga vhuḓifari vhu shonisaho.

Muṅwe musi mukomana a vhudza murathu a ri, “Khotsi ashu vho kalaha, nahone a hu na munna shangoni ḽino ane a nga ri vhinga sa zwine zwa itwa mashangoni oṱhe. Nga ri nwise khotsi ashu waini ri dzhene navho nḓuni, ri vhumbe lutsinga lwa muṱa wa hashu nga khotsi ashu.”

Vhusiku honoho vha nwisa khotsi avho waini, mukomana a kuvhama navho, khotsi awe vha si vhe na nzhele nazwo uyo ṅwananyana a tshi kuvhama na musi a tshi vuwa.

GENESI 19:31-33

Matsheloni manzhi nga murahu ha vhusiku ha mulovha

U ḓo nga muthu o lalaho vhukati ha lwanzhe,

wa nga wo lala nṱha ha seila ya tshikepe,

wa ri, “Vho nthwa ndi si huvhale,

vho nndikita nda si zwi pfe!

Ndi ḓo vuwa lini nda dovha nda nwa?”

MIRERO 23:34-35

Ndi tshifhinga tsha u ṱola nyimele ya zwithu

Zwenezwo sedzani kutshilele kwaṋu. Ni songo tshila sa matsilu, ni tshile sa vha na ṱhalukanyo. Ni songo tamba nga tshifhinga tshe Mudzimu a ni ṋea; maḓuvha o vhifha haano, ṱalifhani-ha ni luse u ḓivha zwine Muṋe washu a funa ni tshi ita, ni songo nga matsilu.

Ni songo nwa na kambiwa ni sa ḓo ita zwa vhuḓabaḓaba; tshaṋu hu vhe u ḓala Muya Mukhethwa.

VHAEFESA 5:15-18

Kha vha ḓitike nga Mudzimu hu si zwidzidzivhadzi

“Mashudu vhane vha ḓivha uri a vha na tshavho,

vha ḓitikaho nga Mudzimu fhedzi:

muvhuso wa Mudzimu ndi wa vhenevho.”

MATIOSI 5:3

Vha wa Mudzimu

Kani a ni zwi ḓivhi uri muvhili waṋu ndi nnḓu ya Muya Mukhethwa a re ngomu haṋu we na ṋewa nga Mudzimu, na uri a ni vhaṋu inwi vhaṋe? O ni renga tshoṱhe. Zwenezwo hulisani Mudzimu nga mivhili yaṋu.

1 VHAKORINTA 6:19-20

Mudzimu u vha ṋea maanḓa a u wana nungo nga zwiṱuku

U mpfusha nga zwivhuya,

nda pfa ndo humela hanani,

ndi na nungo dzi no nga dza goni ḽi tshi fhufha.

DZIPHISALEMA 103:5

Kha vha sedze kha tshipikwa

A si uri ndo no zwi kona, a si uri ndo no vha muthu o khunyelelaho; tshi re hone ndi tou fungelela nda hovhelela nda nga ndi sa zwi fara, vhunga na nṋe Khristo Yesu o mpfara. Vha hashu, a thi ḓifhimi uri ndo no ḓi gavha kale tshiphuga hetsho lini. Tshine nda ita ndi u hangwa zwi re murahu nda hovhelela zwa phanḓa.

VHAFILIPI 3:12-13

Mudzimu u ita uri zwithu zwoṱhe zwi vhe zwiswa

Zwino-ha arali muthu o vha muthihi na Khristo ndi tsiko ntswa; ya kale yo fhela, ho ḓa ntswa.

2 VHAKORINTA 5:17

Kha vha elelwe!

A si zwo fhiraho, fhedzi ndi zwine vha ita nga vhumatshelo zwine zwavha zwa ndeme:

U itela thuso kha vha founele:

Alcoholics Anonymous 0861 435 722

Narcotics Anonymous 083 900 6962

SANCA 0861 472 622

Ḽi tshi kovhela hu rothiswa miṱodzi,

ḽi tshi tsha ha lila mifhululu.

DZIPHISALEMA 30:5b

*Vese dza maṅwalwa dzo dzhiiwaho kha Bivhili ya Tshivenḓa ya 1998.

Zwo ganḓiswa na u phaḓaladzwa nga vha Bible Society of South Africa.

www.biblesociety.co.za

Bibles and audio Bibles are available on the BibleSA-app